**NOTĂ INFORMATIVĂ**

**la proiectul hotărîrii Guvernului cu privire la modificarea şi completarea anexei nr.6 la Hotărîrea Guvernului nr.423 din 23 iunie 1992**

Ministerul Afacerilor Interne a elaborat prezentul proiect reieșind din necesitatea stringentă de implementare, ajustare și armonizare a cadrului normativ existent la practica europeană în privința normelor de asigurare cu hrană a cîinilor din serviciile chinologice ale instituțiilor de stat.

Astfel, prevederile prin care se propune completarea dispozițiilor din anexa nr.6 se datorează proceselor inovaționale înregistrate în ultima perioadă în privința alimentării cîinilor cu hrană uscată, alternativă la hrana umedă, care a fost introdusă pe piață ca metodă eficientă și a devenit în scurt timp pe larg implementată.

Prezentul proiect are drept scop de a suplini normele de hrană preparată termic cu concentrate alimentare în anumite situații cînd alimentarea cîinilor cu hrană umedă este imposibilă sau dificilă, reieșind din specificul organizării serviciului în cadrul turelor (cîte 12 ore), transportarea și imposibilitatea alimentării cîinelui în caz de acțiuni în care este implicat inspectorul chinolog împreună cu patrupedul său pe o durată de timp mai îndelungată (ex. acțiuni operative sau deplasări la concursuri, instruiri peste hotarele țării) etc.

Este de menționat că, în cazul optării pentru un regim alimentar mixt vor fi generate condiții optime nu doar în partea în care se reglementează tipul produselor cu care vor fi hrăniți zilnic cîinii, ci și prin substituirea gramajului de hrană raportat la kg de masă vie a animalului, cu rația zilnică de calorii necesară acestora. Astfel, va fi asigurat tot necesarul energetic de care au nevoie cîinii pentru ședințele de instruire, înregistrarea rezultatelor la depistarea acțiunilor ilegale comise de către persoane, dar și pentru înscrierea performanțelor acestora la concursurile internaționale la care iau parte.

În acest context, pe lîngă beneficiile hranei umede, considerăm importante și avantajele pe care le prezintă hrana uscată, și anume aceasta poate fi depozitată mai ușor, contribuie la menținerea sănătății dentare a cîinelui, asigură o digestie bună, costul per porție este mai mic, însă cu toate acestea, substanțial este faptul că în felul acesta cîinilor le este satisfăcut aportul zilnic de nutrienți (proteine, minerale, grăsimi și vitamine) care contribuie, de altfel, la creșterea în masă, precum și la dezvoltarea normală a acestora, fără a necesita suplimente alimentare.

Torodată, hrana uscată pentru căței conține o cantitate mare de substanțe nutritive (proteine, vitamine, calciu, minerale) și este recomandată acestora în perioada de creștere, dar și femelelor pe perioada lactației.

În aceasta ordine de idei, inspectorul chinolog va avea posibilitatea de a alege meniul patrupedului său, umed, uscat sau mixt, în dependența de starea de sănătate (alergii alimentare, la laptele de vacă, grîul sau carnea de vită), de forma fizică, de energia pe care o consumă, de vîrsta, de hiperactivitate or supraponderabilitate a cîinelui.

Subsecvent, se intenționează introducerea ca supliment la hrana uscată și a conservelor, care vor fi eliberate lunar în cantitate de 7% din totalul valorii energetice, astfel va fi diversificat meniul. Avantajele acestui tip de mîncare constă în faptul că, poate fi utilizată și în cazul lipsei poftei de mîncare a cîinilor, or în perioada de aflare în convalescență a acestora sau cînd nu sunt capabili să mănînce hrana uscată, asigurîndu-le în același timp suplimentul de lichide.

Atenționăm și faptul că, trecerea de la meniul obișnuit la cel bazat pe hrană uscată sau de combinare a celor două, se va face treptat, în dependență de cum va decide stăpînul – inspectorul chinolog asupra patrupedului său. Acesta poate fi gradat, pentru a evita tulburările sistemul digestiv al animalului, ulterior, după perioada de acomodare, se poate elimina hrana obișnuită și doar pe un tip de hrană, or se va opta în continuare pentru meniul mixt.

Implementarea proiectului se va efectua din contul și în limita alocațiilor aprobate anual în bugetele instituțiilor, ale căror activitate implică lucrul cu cîinii de serviciu şi nu va necesita cheltuieli financiare suplimentare.

În scopul respectării prevederilor Legii nr. 239-XVI din 13 noiembrie 2008 privind transparenţa în procesul decizional, prezentul proiect a fost plasat pe pagina oficială a Ministerului Afacerilor Interne, în directoriul ,,Transparența/Consultări publice/Organizarea consultării publice”.

**Ministru Alexandru JIZDAN**